**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

### Д О К Л А Д

**ОТ**

**РОСИЦА КАРАМФИЛОВА - МИНИСТЪР НА ОКОЛНАТА СРЕДА И ВОДИТЕ**

**Относно:** *проект на Постановление на Министерския съвет за изменение и допълнение на Наредба за излезлите от употреба моторни превозни средства*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на Вашето внимание проект на Постановление на Министерския съвет за изменение и допълнение на Наредба за излезлите от употреба моторни превозни средства.

Необходимостта от транспониране на *Делегирана директива (ЕС) 2023/544**на Комисията от 16.12.2022 г. за изменение на Директива 2000/53/ЕО на Европейския парламент и на Съвета по отношение на освобождаванията във връзка с употребата на олово в алуминиеви сплави за целите на обработката на металорежещи машини, в медни сплави и в определени батерии (ОВ, L 73 от 10.03.2023 г.)* е причината за разработването на проекта на ПМС за изменение и допълнение на Наредба за излезлите от употреба моторни превозни средства.

Промените в Наредбата за излезлите от употреба моторни превозни средства целят въвеждане в българското законодателство на изискванията на *Делегирана директива (ЕС) 2023/544.* С проекта на постановление се изменя приложение № 1 на наредбата, отговарящо на Приложение II към Директива 2000/53/ЕО. В приложение II към Директива 2000/53/ЕО се изброяват материалите и компонентите на превозните средства, които са освободени от забраната за използване на олово, живак, кадмий или шествалентен хром, постановена в член 4, параграф 2, буква а) от същата директива. Превозните средства, пуснати на пазара преди датата на изтичане на дадено освобождаване, както и резервните части за тях, могат да съдържат олово, живак, кадмий или шествалентен хром в материалите и компонентите, изброени в приложение II към Директива 2000/53/ЕО. Изменението на приложение ІІ с *Делегирана директива (ЕС) 2023/544*се отнася до някои изключения от забраната относно използването на олово - в алуминиеви сплави за целите на обработката на металорежещи машини, в медни сплави и в определени батерии.

В точка 2(в), подточка i) от приложение ІІ на делегираната директива се определя обхвата и датата на изтичане на срока на освобождаването от забрана за използване на оловото като легиращ елемент в алуминиеви сплави за обработване на металорежещи машини с тегловно съдържание на олово до 0,4 %, чийто тип е одобрен преди 1 януари 2028 г. и резервни части за тези превозни средства.

В точка 3 от приложение ІІ на делегираната директива се определя обхвата и датата на изтичане на срока на освобождаването от забрана за използване на олово като легиращ елемент в медни сплави с тегловно съдържание на олово до 4 %. При оценката е стигнато до заключението, че все още не съществуват подходящи алтернативи на употребата на олово в материалите и компонентите, обхванати от въпросното освобождаване. Предвид напредъка, постигнат в разработването на заместители на оловото във въпросните материали и компоненти, е предвидена нова дата за преразглеждане на въпросното освобождаване – 2025 г.

С оглед на техническия и научния напредък е направена оценка на освобождаването, формулирано в точка 5(б) от приложение II към Директива 2000/53/ЕО по отношение на оловото в батерии за приложения с батерии, които не са включени в точка 5(а) от посоченото приложение, което се отнася за батерии в уредби за високо напрежение. При оценката е стигнато до заключението, че употребата на олово в батерии за приложения с батерии, които не са включени в точка 5(а) от приложение II към Директива 2000/53/ЕО, може да се избегне за някои приложения, но не и за батериите, използвани за приложения за напрежение 12 V. С цел да се прилага последователна регулаторна рамка за батериите, включително за онези, които не попадат в обхвата на освобождаването, посочено в точка 5(а) от приложение II към Директива 2000/53/ЕО, и не се използват за приложения за 12 V, в делегираната директива са предвиденит две отделни поточки – 5(б), подточка i) и 5(б), подточка ii) вместо една-единствена точка – 5(б).

В точка 5(б), подточка i) е предвидено освобождаване за употребата на олово в батерии, използвани за приложения за напрежение 12 V, и за употребата на олово в батерии, използвани за приложения за напрежение 24 V, в превозни средства със специално предназначение, както са определени в член 3 от Регламент (ЕС) 2018/858 на Европейския парламент и на Съвета относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти. Предвид напредъка, постигнат в разработването на заместители на оловото във въпросните батерии, в делегираната директива е предвидена нова дата за преразглеждане на въпросните освобождавания – 2025 г.

В точка 5(б), подточка ii) е предвидено освобождаване за употребата на олово в батерии за други приложения с батерии, които не са включени в точка 5(а) и точка 5, (б), подточка i) от приложение II към Директива 2000/53/ЕО. При оценката е достигнато до заключението, че батериите на основата на олово за тези приложения могат да бъдат избегнати, като се има предвид постигнатият напредък в разработването на заместители на употребата на олово в батерии, използвани за такива приложения. Поради това в делегираната директива е предвидена дата на изтичане на срока на това освобождаване, която да позволява постепенното прекратяване на употребата на олово във въпросните батерии – 1 януари 2024 г.

Всички тези промени са отразени с изменението на приложение № 1 от Наредбата за излезлите от употреба моторни превозни средства с проекта на постановлението

Приоритет за България е опазването на околната среда и защита на човешкото здраве. Ограничаване употребата на олово, който е токсичен за околната среда и токсичен за репродукцията елемент, е стъпка в тази посока. Тъй като в по-малко приложения свързани с моторните превозни средства ще се използва оловото, се очаква да се намали опасността от вредни въздействия от опасните вещества, използвани в производството на автомобили и техни компоненти.

Изготвена е справка за съответствие на проекта на постановление с европейското право.

За прилагането на постановлението не се изисква използването на допълнителни средства от държавния бюджет.

Проектът на ПМС, заедно с доклада и частичната предварителна оценка на въздействието е обявен за публично обсъждане на интернет страницата на Министерството на околната среда и водите и на портала на Министерския съвет за обществени консултации. На основание чл. 26, ал. 4, изречение второ от Закона за нормативните актове е определен по-кратък 14-дневен срок за предложения и становища, за да се изпълни изискването на чл. 2, пар. 1 от *Делегирана директива (ЕС) 2023/544,* според което *държавите членки въвеждат в сила законовите, подзаконовите и административните разпоредби, необходими, за да се съобразят с директивата, до 1 юни 2023 г.*Директивата е публикувана в Официалния вестник на 10.03.2023 г. и предвид изискванията на глава трета, раздел II от УПМСНА, срокът на чл. 2, пар. 1 от директивата е невъзможно да бъде спазен, в случай, че се проведат обществени консултации в 30-дневен срок.

Проектът на постановление е съгласуван в съответствие с чл. 32, ал. 1 и ал. 5 от УПМСНА.

От министерствата са получени … становища, от които ... със забележки, които са приети/неприети и отразени в текста на проекта на постановление. Oт обществен достъп и Работна група 20 „Околна среда“ не са постъпили бележки и предложения.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от УПМСНА, предлагам **проектът на Постановление на Министерския съвет за изменение и допълнение на Наредбата за излезлите от употреба моторни превозни средства** да бъде разгледан и приет на заседание на Министерския съвет.

**РОСИЦА КАРАМФИЛОВА**

*Министър на околната среда и водите*